**MAMLAKA YA USIMAMIZI WA BIMA TANZANIA (TIRA)**



**HOTUBA YA KAMISHNA WA BIMA TANZANIA DKT. BAGHAYO SAQWARE KWENYE UFUNGUZI WA MKUTANO MKUU WA IASIU MWAKA 2025 JIJINI ARUSHA MEI 14 – 16 2025.**

1. Mhe. Dkt. Saada Mkuya, Mgeni rasmi na Waziri wa Nchi Afisi ya Rais Fedha na Mipango Zanzibar.
2. **Mhe. Jumanne Abdallah Sagini,** Naibu Waziri wa Katiba na Sheria
3. **Mhandisi Zena A. Said, Katibu Mkuu Kiongozi na Katibu wa Baraza la Mapinduzi**
4. **Mhe. Mkuu wa Wilaya ya Monduli Mhe. Festo S. Kwaga**
5. **Dkt. Baghayo A. Saqware,** Kamishna wa Bima, Tanzania;
6. **Ndg. Mjabwa Hanzuruni,** rais wa IASIU
7. **Mabalozi wa Bima**
8. **Watendaji Wakuu wote wa Serikali mliopo hapa**
9. Tanzania,

(IIT);

1. **Viongozi Wastaafu kwa nafasi mbalimbali**,
2. **Bwn. Per Narstrom,** Kiongozi wa IASIU Duniani,
3. Watendaji Wakuu Wote wa Kampuni za Bima Nchini;
4. Viongozi wote wa Dini;
5. Wageni Wote Waalikwa;
6. Waandishi wa Habari;
7. Mabibi na Mabwana.

***JAMHURI YA MUUNGANO WA TANZANIA.***

**Kwanza,** nianze kwa kumshukuru Mwenyezi Mungu muweza wa yotekwa afya na uhai uliotuwezesha kufika hapa**,** ninayo furaha kubwa kujumuika nanyi siku ya leo katika Ufunguzi na Mkutano Mkuu wa IASIU. Pili nikushukuru sana Mhe. Rais wa Zanzibar na Mwenyekiti wa Baraza la Mapinduzi Dkt. Hussein Ali Mwinyi kwa kuweza kujumuika nasi, tunafahamu una majukumu mengi lakini umeweza kuwepo hapa Arusha, ***Tunakushukuru Sana.***

**Tatu,** niwapongeze wadau wetu mbambali kwa kuweza kushiriki nasi kujadili na kushirikishana namna ya kupata suluhu mbalimbali katika kulinda soko letu la bima dhidi ya udanganyifu, Ni heshima kubwa mmetupa kama sekta ya bima kuitikia wito na kuweza kufika hapa. ***Asanteni Sana.***

**Nne,** niipongeze kamati ya maandalizi inayoongozwa na Naibu Kamishna wa Bima Tanzania, Bi. Khadija I.Said kama Mwenyekiti wa Kamati kwa kushirikiana na IASIU, mmefanya kazi kubwa kufanikisha kwa ufanisi mkutano huu, ***Hongereni sana.***

***Mhe. Rais,***

***Kabla sijaendelea na suala letu lililotukutanisha hapa; naomba nitoe utangulizi mfupi kuhusu Mamlaka;***

Mamlaka ya Usimamizi wa Bima Tanzania imeanzishwa kwa mujibu wa kifungu cha 5 cha Sheria ya Bima Sura Na. 394 kwa lengo la kusimamia na kuendeleza sekta ya bima nchini. Moja ya majukumu yetu ni kuhakikisha kuwa sekta ya bima inatoa huduma bora, inaaminika, na inachangia katika ukuaji wa uchumi wa taifa. Mhe . Rais kama ulivyoeleza katika hotuba yako TIRA ina majukumu yafuatayo;

1. *Kusajili na kutoa leseni kwa watoa huduma za bima*
2. *Kuandaa kanuni na miongozo ya kusimamia soko la bima nchini*
3. *Kulinda haki za wateja wa bima*
4. *Kuishauri Serikali juu ya masuala ya bima*
5. *Kutoa elimu ya Bima kwa Umma*

*Majukumu yote haya yanapaswa kutekelezwa kwa ufanisi na uaminifu mkubwa.*

***Mhe. Rais,***

*TIRA kama taasisi ya kimuungano ina ofisi za makao makuu Dodoma lakini pia ofisi ndogo za makao makuu zilizopo Dar es Salaam na Zanzibar. Hivyo katika kuhakikisha inajipambanua vyema kutekeleza majukumu yake TIRA ina kanda kumi, nane zikiwa Tanzania bara na mbili zipo Zanzibar yani Pemba na Unguja.*

***Ndugu Mgeni Rasmi,***

***TIRA tunayo Dira yetu, Malengo yetu na Msingi wa Maadili yetu ambayo wakati wote inatukumbusha ufanisi na uwajibikaji; Kwa kifupi nitayaeleza mambo hayo matatu***

1. ***Dira Yetu:***

*"Kuendeleza, kukuza na kudumisha soko la bima jumuishi, lenye ufanisi, haki, salama na thabiti kwa manufaa na ulinzi wa wakata bima"*

1. ***Malengo Yetu:***

*"Msimamizi wa Bima wa Viwango vya Kimataifa"*

1. ***Msingi wa Maadili yetu:***

*"Uweledi, Kumjali mteja, Umoja, Uadilifu, Uwajibikaji na Uwazi "*

Kutekeleza na kufanikisha Dira na Malengo yetu kunahitaji nia ya dhati na kushirikiana kwa pamoja na wadau wetu ili kuhakikisha mteja wa bima anapata haki yake anayostahili bila ubabaishaji au udanganyifu lakini pia watoa huduma wetu wanafanya kazi katika mazingira wezeshi ili kukuza soko bila kuwa na hasara itokanayo na udanganyifu katika bima.

**Ndugu Mgeni Rasmi,**

Mkutano huu ni fursa adhimu ya kujadili changamoto zinazokabili sekta ya bima, hasa suala la udanganyifu, ambalo limeendelea kuwa mwiba kwa maendeleo na ufanisi wa sekta hii. Udanganyifu katika bima ni changamoto inayozikumba sio tu kampuni za bima bali pia wateja na jamii kwa ujumla.

Kama mnavyofahamu, udanganyifu katika bima huathiri uaminifu wa wateja na kuathiri utendaji wa kampuni za bima. Aidha, unaleta hasara kubwa kiuchumi na kupunguza kasi ya maendeleo ya sekta nzima.

Kwa upande wetu kama Mamlaka ya Usimamizi wa Bima Tanzania (TIRA), tumeweka mikakati madhubuti ili kukabiliana na changamoto hii. Tumeanzisha mifumo ya kisasa ya kudhibiti taarifa na kufuatilia madai ya bima kwa ukaribu zaidi. Pia tunashirikiana kwa karibu na wadau wengine katika sekta ya fedha, jeshi la polisi, sekta ya afya, Msuluhishi wa Migogoro ya Bima (TIO), Mahakama n.k ili kuhakikisha kuwa udanganyifu unadhibitiwa kikamilifu.

**Ndugu Mgeni Rasmi,**

Ili kupambana na Udanganyifu katika Bima Mamlaka pia imeanzisha kitengo cha kupambana na Udanganyifu katika bima (Insurance Fraud Unit) ambacho kina jukumu muhimu katika kuhakikisha uwazi, uwajibikaji, na uadilifu kwenye sekta ya bima na kazi zake kuu ni kama ifuatavyo:

1. **Kufanya Uchunguzi wa Udanganyifu:**

* Kitengo hiki kitafatilia na kuchunguza madai ya udanganyifu katika bima, ikiwa ni pamoja na madai ya kughushi, udanganyifu katika madai ya fidia, na ulaghai wa makusudi.
* Kitachambua nyaraka na ushahidi ili kubaini vitendo vyenye nia ya udanganyifu.

1. **Kuweka Mikakati ya Kuzuia Udanganyifu:**

* Kitatoa mwongozo kwa makampuni ya bima juu ya hatua bora za kuzuia udanganyifu.
* Kitatoa elimu kwa wadau na kampuni za bima kuhusu mbinu za udanganyifu zinazojitokeza na jinsi ya kukabiliana nazo.

1. **Kusimamia Utekelezaji wa Sheria:**

* Kitengo hiki kitafuatilia utekelezaji wa sheria na kanuni zinazohusiana na udanganyifu katika bima.
* Kitaandaa ripoti na kuwasilisha taarifa kwa mamlaka zinazohusika kwa hatua zaidi za kisheria.

1. **Kushirikiana na Taasisi za Usalama na Sheria:**

* Kitengo kitashirikiana na Jeshi la Polisi, na vyombo vingine vya usalama ili kukusanya na kushirikiana taarifa kuhusu udanganyifu wa bima.
* Pia kitafanya kazi kwa karibu na makampuni ya bima ili kubaini wahusika wa udanganyifu.

***Mhe. Rais, naomba nitumie nafasi hii tena kulipongeza jeshi la polisi Tanzania Bara na Visiwani kwa kazi kubwa wanayoendelea kuifanya kwa kubaini udanganyifu katika bima, Nawapongeza sana***.

1. **Kuripoti na Kuchambua Takwimu za Udanganyifu:**

* Kitengo pia kitatoa ripoti za mara kwa mara kuhusu mwenendo wa udanganyifu katika sekta ya bima na kufanya uchambuzi wa takwimu ili kutambua maeneo hatarishi na kutoa mapendekezo ya kuboresha udhibiti.

**Mhe. Mgeni Rasmi,**

Kitengo hichi kitapambana na udanganyifu pia kwa kujenga **uelewa na elimu kwa umma kuhusu athari za udanganyifu**, **kuhamasisha kampuni za bima kuweka mifumo madhubuti**, **kuweka mifumo ya malalamiko na ripoti.**

Lakini pia ni muhimu **kuweka Kumbukumbu ya wahalifu wa Bima;** kwa kuunda kanzidata ya watu na kampuni zilizothibitika kushiriki katika vitendo vya udanganyifu ili kuzuia kuendelea kujiingiza katika sekta lakini pia **Kuboresha Mchakato wa Tathmini ya Madai kwa Kuongeza ufanisi katika kuchunguza na kuthibitisha madai kabla ya malipo ili kupunguza ulaghai wa madai ya kughushi.**

Leo, tunatarajia kujifunza zaidi kupitia uzoefu wa wengine na kubadilishana mawazo kuhusu mbinu bora za kukabiliana na changamoto hii. Ushirikiano na mawasiliano kati ya wadau wote ni msingi wa kuimarisha uadilifu na uaminifu katika sekta ya bima.

Nitumie fursa hii kuwasihi wadau wote kuendelea kushirikiana kwa dhati katika kupambana na udanganyifu huu. Hatua thabiti na za pamoja ni muhimu ili kuleta mabadiliko chanya na kuendeleza uaminifu katika huduma za bima.

*Namalizia kwa kuwashukuru tena waandaaji wa mkutano huu na kuwatakia majadiliano yenye tija.*

***Asanteni kwa kunisikiliza.***